b"\n_START_ARTICLE_\nMuseu-Arxiu de Vilassar de Dalt\n_START_SECTION_\nCan Ban\xc3\xbas\n_START_PARAGRAPH_\nCan Ban\xc3\xbas \xc3\xa9s una masia del nucli urb\xc3\xa0 que acull el Museu-Arxiu de Vilassar de Dalt des de 1974. Est\xc3\xa0 documentada el segle XIV com a mas Canal, com a mas Serra els segles XV i XVI i com a can Ban\xc3\xbas des del segle XVII. Conserva dos finestrals g\xc3\xb2tics i la porta principal amb arc del tipus de plec de llibre, a m\xc3\xa9s del jard\xc3\xad rom\xc3\xa0ntic.\n_START_SECTION_\nCol\xc2\xb7lecci\xc3\xb3 arqueol\xc3\xb2gica\n_START_PARAGRAPH_\nLa col\xc2\xb7lecci\xc3\xb3 arqueol\xc3\xb2gica \xc3\xa9s la m\xc3\xa9s antiga de la instituci\xc3\xb3 i l'unica que disposa d'una sala d'exposici\xc3\xb3 temporal de llarga durada que utilitza els elements m\xc3\xa9s destacats per il\xc2\xb7lustrar les exposicions organitzades per la Secci\xc3\xb3 Arqueol\xc3\xb2gica. La majoria dels elements procedeixen d'excavacions d'\xc3\xa0mbit local, de jaciments neol\xc3\xadtics, ibers, romans i d'\xc3\xa8poca medieval.\n_START_SECTION_\nCol\xc2\xb7lecci\xc3\xb3 t\xc3\xa8xtil\n_START_PARAGRAPH_\nLa col\xc2\xb7lecci\xc3\xb3 t\xc3\xa8xtil reuneix un magn\xc3\xadfic conjunt de m\xc3\xa0quines i utillatge d'aquesta ind\xc3\xbastria recollits d'antigues f\xc3\xa0briques vilassarenques i conservats per la Secci\xc3\xb3 T\xc3\xa8xtil. Els materials molt voluminosos estan dipositats a can Many\xc3\xa9.\n_START_SECTION_\nCol\xc2\xb7lecci\xc3\xb3 hist\xc3\xb2rica\n_START_PARAGRAPH_\nLa col\xc2\xb7lecci\xc3\xb3 hist\xc3\xb2rica consta de materials molt diversos, entre els quals trobem finestrals g\xc3\xb2tics procedents de l'enderroc de masos, una m\xc3\xa0quina de fabricaci\xc3\xb3 de moneda falsa, eines de diversos oficis, plaques de noms de carrers i estris dom\xc3\xa8stics.\n_START_SECTION_\nArxiu hist\xc3\xb2ric\n_START_PARAGRAPH_\nL'arxiu hist\xc3\xb2ric est\xc3\xa0 constitu\xc3\xaft per fons de diverses proced\xc3\xa8ncies: cartells i programes d'actes culturals i festius del segle XX, col\xc2\xb7leccions de pergamins i documents d'antigues cases pairals vilassarenques, documentaci\xc3\xb3 d'entitats, documentaci\xc3\xb3 sindical, la reproducci\xc3\xb3 digitalitzada de bona part de l'arxiu parroquial i col\xc2\xb7leccions de fotografies, entre d'altres. En destaca el fons de la Delegaci\xc3\xb3n Local de FET y JONS i del sindicat vertical franquista i una cinquantena de pergamins procedents de cases pairals de la localitat."